Document ID: /roh_data/filtered/fineweb-2-filterrobots_roh.jsonl.gz/19597

Adina puspè datti novs cas da maletgs, che vegnan chattads sin la fiera d’art ni ch’èn en possess da persunas privatas, che vegnan alura declerads sco art spoglia. Ord quai motiv ha la Confederaziun decis a l’entschatta dal onn da metter a disposiziun 2 milliuns francs per examinaziuns en ils museums en Svizra. Quest sustegn ha la Confederaziun fixà en la missiva da cultura per ils onns 2016 enfin 2020.
Er per ils museums el Grischun è art spoglià in tema
«Mintga maletg ha sia istorgia, ch’ins sto l’emprim scuvrir», uschia Thorsten Sadowsky, il directur dal museum Kirchner a Tavau. Sche gie che la gronda part da la collecziun saja dal direct relasch dal artist e da sia famiglia, ston e vulan ins uss tuttina retschertgar tar mintga ovra sia derivanza.
Ina da questas ovras é il maletg «Alpleben» da l’onn 1919 mussads en il video. Quest maletg é vegnì cumprà dal medi da Ernst Ludwig Kirchner ed pli tard vegnids vendids vinavant pliras giadas. Alura è l’ovra puspè vegnida schanegiada al museum a Tavau. Pia questa ovra d’art n’ha nagin connex cun art spoglià.
Ma betg tar tut las ovras è la derivanza clera
Tar tut las ovras n’hajan ins anc betg pudì perscrutar la derivanza, ma quai saja en planisaziun, ha ditg Thorsten Sadowsky. Sch’ins chattass propi art spoglia, alura stuessan questas ovras vegnir restituidas als possessurs legitims u a ses descendents.